Video: Andijonda hijobli o'quvchilar maktabga kiritilmadimi?

Andijon shahridagi maktablarning birida hijobli o'quvchilar maktabga kiritilmagani haqida xabarlar tarqaldi. “Bugun.uz” holatga aniqlik kiritish maqsadida viloyat xalq ta'limi boshqarmasi matbuot xizmati bilan bog'landi.
Ijtimoiy tarmoqlarda Andijondagi 6-maktabda hijob kiygan o'quvchilar maktabga kiritilmagani aks etgan video tarqaldi. Viloyat xTB mazkur voqea 2021 yilning sentyabr oyida sodir bo'lgani va bu bo'yicha tushuntirish berilganini ma'lum qildi.
Munosabatda keltirilishicha, maktab ma'muriyatiga odob-ahloq qoidalariga rioya etgan holda tushuntirish ishlarini olib borish to'g'risida ogohlantirish berilgan.
“Andijon shahar xalq ta'limi bo'limi ishchi guruhi tomonidan holat o'rganilganda maktab jamoasi tomonidan o'quvchilardan Vazirlar Mahkamasining 666-sonli qarori bilan tasdiqlangan nizomning 7-bandi asosidagi maktab formasida kelishi talab etilgani aniqlandi.
Holat yuzasidan ishchi guruh tomonidan maktab ma'muriyatiga mazkur qarordagi milliy qadriyatlarimizni inobatga olgan holda qizlarimiz uchun istisno tariqasida maktabda oq va ochiq ranglarda milliy ro'mol (boshning orqa tomoniga o'ralgan holatda) va do'ppida bo'lishlariga ruxsat etilganligi tushuntirilib, maktab ma'muriyatiga odob-ahloq qoidalariga rioya etgan holda tushuntirish ishlarini olib borish to'g'risida ogohlantirish berildi”, — deyiladi xabarda. 
Avvalroq Guliston davlat universitetiga hijobli talabalar kiritilmayotgani haqida tarqalgan xabarlar yuzasidan ma'lumot berilgandi.